Waterregte-aansoeke verder vertraag | Landbou
Die staat het appèl aangeteken by die Grondwethof teen die uitspraak in die appèlhof dat waterregte verhandelbaar en oordraagbaar is.
Die appèlhof het onlangs bevind dat houers van waterregte daarop geregtig is om hul regte oor te dra en dat handel in waterregte nie verbode of onwettig is nie. Die departement van water en sanitasie het op 30 November by die Grondwethof teen hierdie uitspraak appèl aangeteken. Dit bring mee dat aansoeke vir die oordrag van waterregte nie oorweeg sal word nie totdat die uitkoms van die grondwetlike hofproses bekend is.
Die appèlhof het beslis ten gunste van drie aansoekers – Lötter, Wiid en die Suid-Afrikaanse vereniging van watergebruikersverenigings – met betrekking tot 'n verklarende bevel oor die korrektheid van 'n omsendskrywe in Januarie 2018 waarin die departement bepaal het dat watergebruiksregte nie oorgedra mag word nie, sê mnr. Janse Rabie, hoof van Agri SA se afdeling vir natuurlike hulpbronne.
Hy sê dit is nie 'n verrassing dat die departement besluit het om te appelleer nie omdat die appèlhof self verdeeld was oor hierdie kwessie. Die vermoë om watergebruiksregte op 'n wettige manier oor te dra is noodsaaklik, veral vir die besproeiingsektor.
Die departement verwerk nuwe aansoeke reeds kommerwekkend stadig. Mnr. Julian Conrad, 'n hidroloog en uitvoerende hoof van GEOSS, sê sy maatskappy het reeds meer as 70 hangende aansoeke vir die goedkeuring van waterregte namens kliënte by die departement in die Wes-Kaap. Hoogstens sewe van hierdie aansoeke word elke jaar afgehandel en daar kom jaarliks heelwat aansoeke by. Daar is dus reeds 'n groot bottelnek by die departement.
Hierdie situasie plaas die wettige gebruik van water in 'n onsekere posisie, terwyl die mededinging om water deur verskeie sektore al hoe meer toeneem.